Kameel – Slange en Paddas – Kameel se gebabbel
On November 13, 2019 November 14, 2019 By KameelIn Uncategorized
Vuurvliegie se November Woordsnoer
Nie vir sensitiewe lesers nie. Jammer ek het bietjie vergeet van humoristies.
Wanneer jy selfoon in die hand met jou ma in jou agterplaas loop en gesels, en jy trap amper op ‘n opgekrulde slang, gaan jy gil, ‘n paar blertse los en hardloop… of gaan jy met ‘n egalige stem sê, “Mom I nearly stepped on a snake. I’ll phone you back later I just want to move him to the field before the dogs get to him?” Eweso, sonder om jou stemtoon ‘n oktaaf te verhoog? Die eerste sal my reaksie wees, die tweede is die reaksie van ons Engelse seun teenoor alle ongediertes. In sy wêreld is Adoons met al sy trawante tot die kleinste miertjie welkom, en moet deur die mens beskerm word. Doom bestaan nie in sy woordeskat nie. Ek het gehoop hierdie houding van hom teenoor die gruwels op hierdie aarde is net groeipyne, maar toe nie… hy het links van die beskawing gebly.
Die probleem is ek en Ken gaan kuier weke lank by hom en sy gesin aan die Suidkus. Wetende hoe hy voel kan ‘n mens nie net doodtrap of ‘n oorveeg gee waar nodig nie… nee mens moet mooi kyk voordat jy moor of smoor. Asof die lewe nie genoeg sorge het nie!!! Dus word die vlieënde paddas gelos vir wanneer die huis stil en donker is. Hierdie nagtelike eskepades van Ken is soos dié van ‘n stout kind. Ding is op hulle voorstoep is daar ‘n visdam waar al KZN se paddas in die nag bymekaar kom om vir die jaarlikse opera te oefen. Dis ‘n klug dat hulle in die nag by hulle noîens in die vlei gaan opsit!!! Wegja help nie. Slaap is dus onmoontlik, en die volgende dag sit ek en Ken soos twee lomerige ou fossiele, te moeg om te lewe. Ons het saam gekoukus. Is daar nie een of ander doepa wat hulle sal verjaag nie? Wat van ‘n Lennon essens wat stembande vries? Waarop ons ookal besluit sal in die geheim gedoen moet word. Op die einde was die enigste oplossing dat Ken – gewapen met ‘n langsteel strandgrafie – na buite sluip wanneer dit veilig is en die paddas een vir een deur die lug laat vlieg tot oorkant die muur. Die sleutel moet natuurlik so stilletjies as moontlik in die slot gedraai word; die laaste persoon wat ons op die misdaadtoneel soek is die baas van die plaas. Daar steek ook nie ‘n tikseltjie waarheid daarin dat dit die kat is wat weer kom nie… dis paddas!!! Klokslag die volgende aand is hulle terug, en kwaak uit volle bors
“Die padda is ‘n kanniedood meneer aham…. Ons wou nog by Vuurvliegie haar liggie leen, toe trek ons deur die lug so een vir een aham….”
37 gedagtes oor “Kameel – Slange en Paddas”
Kameel ek gaan jou nou eers kapittel weens die leuns wat jy versprei. Dit betaam nie ‘n vrou soos jy, ‘n pilaar van die gemeenskap om so blatant vir ons te jok nie. Hierdie is definitief humoristies en goed geskryf. Die woordsnoer ding het al so bietjie oor getob, maar nee die woordsnoer gee my op my … uh snoer.
November 13, 2019 om 9:29 nm	 Antwoord
Sorry Abrie wou nie jok nie… maar dit het vir my bietjie moordadig geklink om humoristies te wees. Dink nog bietjie… met jou humor gaan jy definitief vir ons ‘n treffer saamsnoer.
November 14, 2019 om 5:25 vm	 Antwoord
Ek verkies om “verrassend” humoristies te wees. Weet nie of ek humoristies op aanvraag kan wees nie
November 14, 2019 om 8:31 vm
Kameel, jy is ons Towerin van stories. Ek het koffie die ksmrr vol geproes. Die regte lewe kosteliker as fiksie en beter as Schuster. Dankie dat ek so lekker kon lees en lag. Woordmeester jy.🤣❤✏📚🏅🏆
November 14, 2019 om 5:52 vm	 Antwoord
Ag dankie Vuurvliegie. Bly ek kon jou dag opvrolik. 😊
November 14, 2019 om 5:58 vm	 Antwoord
Watwou nie humoristies??? Knap gedaan….ek sal nooit weer na ‘n padda kan kyk en NIE sien hoe lekker hulle deur die lug kan vlieg nie!!!
November 14, 2019 om 8:57 vm	 Antwoord
Ooooo dankie, dis vir my humoristies wanneer Ken so uitsluip om jag te maak op die paddas… maar gedink ander sal dink vlieënde paddas is bietjie wreed.
November 14, 2019 om 9:14 vm	 Antwoord
November 14, 2019 om 9:50 vm
Net totdat ons seun uitvind…. dan gaan ons kierantjies braai 😂😂😂
November 14, 2019 om 9:52 vm
Niemand gaan hom vertel nie🤑
November 14, 2019 om 10:03 vm
Ek het altyd vir my kinders gesê hulle kan niks in die geheim doen nie want in die bybel staan dit die voëltjies sal vertel. Eers wou hulle my nie glo nie… toe lees ek dit vir hulle. Hopenlik werk dit nou nie so met ons geheim nie.
November 14, 2019 om 10:08 vm
Haha…..o jitte…teen daai een het jy geen verweer nie😁
November 14, 2019 om 10:17 vm
November 14, 2019 om 9:23 vm	 Antwoord
Skitterend geskryf, Kameel! Julle het al my simpatie met die padda-kore, hier langs die dam gaan dit mal. Ons het ons eie oplossings moes uitdink, en daaroor gaan ek ook nie praat nie.🙈🙊🙉
November 14, 2019 om 12:42 nm	 Antwoord
Dankie Una. Wanneer ons seun ons die nag uitvang sal ek by jou kom aanklop vir die volgende raad 😊
November 14, 2019 om 12:51 nm	 Antwoord
November 14, 2019 om 1:01 nm
Oe oulik! Lekket geniet
November 14, 2019 om 3:08 nm	 Antwoord
Dankie Christa 😊
November 14, 2019 om 5:36 nm	 Antwoord
Kostelik!! Jy skryf altyd so humoristies. Oorpluisies sal help vir die uitdoof van die paddakoor.
Bly jy het dit geniet. Nogal gedink perdebytjie gaan nie baie bly oor sulke wreedheid wees nie. Jy en my seun sal mekaar goed verstaan. Watteoorpluisies help niks. 😊
November 14, 2019 om 5:35 nm	 Antwoord
🤣😂 Dis kostelik Kameel. Ek kan natuurlik baie goed verstaan hoekom daardie paddas so geleer word om te vlieg – ek sien dit al voor my geestesoog.
November 14, 2019 om 8:10 nm	 Antwoord
😊 Dis rêgtig baie erg Hester. Drastiese stappe was broodnodig vir ons eie “sanity.”
November 14, 2019 om 8:52 nm	 Antwoord
November 15, 2019 om 9:36 vm
Haha, o kokkedoor jy is n storie verteller van vormaat. Daardie klomp paddas sal enige een mal maak met hul gesange. Jys kostelik hoor!
November 14, 2019 om 11:09 nm	 Antwoord
Dankie Scrapy, bly jy het dit geniet. Ek het altyd gedink dit klink so mooi wanneer die paddas daar doer onder in die vlei op die plaas kwaak. Maar onderdak amper regvoor jou kamervenster is ‘n ander storie. Lekker slaap!!!
November 15, 2019 om 8:16 vm	 Antwoord
Kan jou goed glo van die koor so onder die venster. Dis amper soos die katte wat so lekker inmens se tuin kom sit en kattermaai. Ons kry steeds nog reen en dis deur die nag nog regtig koud ook. Kinders kan bv nog nie swem nie omdat dit te koud is. Ek gaan beslis lekker slaap want dis Vrydagaand en more is dit Saterdag. Kan bietjie later opstaan. Jy moet jou dag en naweek geniet. Ek hoor daar het bietjie reën geval ook daar by julle.
November 15, 2019 om 9:30 vm
Sjoe jy het my nou deurmekaar gehad met die tyd. Hoe op aarde kan dit Saterdag wees wanneer jy opstaan!! Besef jy jy is ‘n dag ouer as wat jy in SA sou wees 😂😂😂 Ja, dit het heerlik gereën…. sommer lekker om te sien hoe groen is die gras. Ons het ook al baie baie warm weer gehad en dis nog nie eens vol somer nie. Word dit by julle ook soooo warm?
November 15, 2019 om 9:58 vm
Met die jare wat ek nou hier is het dit veral in Februarie warmer en warmer geword tot 35 selfs 40 grade wat ongewoon warm is vir hier. Selfde met die reën en droogte. Ons is nie gewoond aan die droë warmte nie. Nou vertel jy my van n dag ouer as in SA, ha ha. So as ek bietjie wil af wees moet ek SA toe kom om die dag weer te beleef.
November 17, 2019 om 12:20 vm
Ja in NZ is jy ‘n ou vrou in SA ‘n bloedjong noï 😊
November 17, 2019 om 10:33 vm
November 17, 2019 om 10:51 nm
🤣🤣Kameel jou wreedaard!!!! Baie oulik en baie snaaks
November 15, 2019 om 3:09 vm	 Antwoord
Ai Trommeltjies ek weet (drastic measures)… maar hoe anderste genaak? 😊
November 15, 2019 om 7:58 vm	 Antwoord
O hene Kameel, hierdie het ek nou geniet, kostelik geskryf en gebasseer op ware feite
November 18, 2019 om 11:51 vm	 Antwoord
Bly jy het dit geniet Positief 😊 Tot my bittere spyt moet ek erken dis ware feite. 🤔
November 18, 2019 om 12:06 nm	 Antwoord
Ai, lekker sing ek saam met jou! 😁
November 20, 2019 om 12:34 nm	 Antwoord
Moenie dat my seun jou hoor nie 🙄
November 20, 2019 om 12:50 nm	 Antwoord
Terugklingel: Pampoenvergryp – Vuurvliegie se lekkervurigeaffêre